**N T N U**

**NORGES TEKNISK-NATURVITENSKAPELIGE UNIVERSITET**

FAKULTET FOR ØKONOMI

**To PH.D. stipendiatSTILLINGer VED INSTITUTT FOR INDUSTRIELL ØKONOMI OG TEKNOLOGILEDELSE**

Ved [Institutt for industriell økonomi og teknologiledelse](https://www.ntnu.no/iot/studier) (IØT) har vi ledig to stillinger som stipendiat i industriell økonomi og teknologiledelse. Stillingene er for en periode på tre år. Dette er utdanningsstillinger som skal gi lovende forskerrekrutter anledning til faglig utvikling i form av en doktorgrad.

Stillingene er knyttet til ph.d.-programmet i økonomi og ledelse, studieretning industriell økonomi og teknologiledelse.

[Institutt for industriell økonomi og teknologiledelse](https://www.ntnu.no/iot) (IØT) er organisert i 4 faggrupper:

* Bedriftsøkonomi og optimering
* Helse, miljø og sikkerhet
* Virksomhetsledelse
* Strategi og forretningsutvikling

Stillingen vil tilhøre en av disse faggruppene. Fakultet for økonomi vil være din arbeidsgiver.

Instituttet har ansvaret for det 5-årige sivilingeniørstudieprogrammet i industriell økonomi og teknologiledelse (MTIØT), det 3-årige bachelorstudieprogram innenfor ingeniørlogistikk (INGLOG), og tre ulike 2-årige masterprogram innenfor Entreprenørskap, Prosjektledelse og Bærekraft, arbeidsliv og sikkerhetsledelse. I tillegg har instituttet et stort ansvar for flere emner som gis for andre studenter ved NTNU.

**Om stillingen:**

Instituttet søker etter kandidater som skal forske innen våre forskningsområder. Disse inkluderer tre strategiske forskningssatsinger og to sentre. De strategiske forskningssatsningene er:

• Helse og offentlig sektor
• Ledelse i overgangstider
• Grønn verdiskapning/ sirkulær økonomi

Sentrene tilknyttet instituttet er:

• [NTRANS](https://www.ntnu.no/ntrans) – Norwegian Centre for Energy Transition Strategies

• [SFU Engage](https://www.ntnu.edu/engage)

Instituttet søker også samspill med NTNUs sentrale satsingsområder for forskning (<https://www.ntnu.no/forskning/satsingsomraader>).

Utformingen av prosjektet skal foregå sammen med en mulig veileder eller veiledningsteam på en av faggruppene, og en prosjektskisse må vedlegges søknaden (se nedenfor). Instituttet søker fortrinnsvis etter kandidater som har gjennomført et av instituttets ordinære masterstudieprogram eller er i avslutningsfasen av masterstudiet, men søkere fra andre program vil bli vurdert (se kvalifikasjoner og egenskaper).

En ph.d.-grad fra IØT forbereder kandidaten for karrierer innen forskning og undervisning ved ledende utdanningsinstitusjoner nasjonalt og internasjonalt, og for karrierer som krever høy kompetanse og analytiske evner i industri, næringsliv og offentlig virksomhet.

IØT tar sikte på å frembringe forskning på høyt internasjonalt nivå. Som et ledd i dette er kontakt med internasjonale læresteder viktig. Derfor ser instituttet det som en fordel at den som blir ansatt i stillingen tilbringer 1-2 semestre ved et utenlandsk lærested i løpet av ansettelsesperioden. Instituttet bidrar med støtte til å planlegge slike utvekslingsopphold.

Instituttet har som misjon å drive utdannings- og forskningsvirksomhet på et internasjonalt nivå i grenseflaten mellom teknologi/naturvitenskap og økonomi, ledelse og HMS til fremme for bærekraftig verdiskapning innenfor teknologibaserte områder i industri, næringsliv og offentlig sektor i Norge. IØT rekrutterer nye ansatte i tråd med misjonen.

**Kvalifikasjoner og egenskaper**

* Ved oppstart i stipendiatstillingen kreves det fullført mastergrad. Søkere med mastergrad i et av instituttets ordinære masterstudier prioriteres, men søkere fra andre masterstudieprogram vil også bli vurdert. Eventuelle søkere fra andre masterstudieprogram kan ved en eventuell ansettelse bli pålagt å gjennomføre emner som kvalifiserer til opptak. Veid gjennomsnittskarakter de siste to årene av mastergradsstudiet må være lik B eller bedre i henhold til [NTNUs karakterskala](https://i.ntnu.no/wiki/-/wiki/Norsk/Karakterskalaen). Søkere i avslutningsfasen av masterstudiet oppfordres til å søke, og vil kunne gis tilsagn om tilsetting med forbehold om tilfredsstillende resultat på avsluttende oppgaver. Søkere med erfaringsbasert mastergrad vil ikke bli tatt i betraktning.
* Kvalifiserte søkere må beherske engelsk skriftlig og muntlig.

For detaljert informasjon om hva søknaden skal inneholde, se avsnittet “Om søknaden”.

Søkerne rangeres av instituttets forskningsutvalg etter vurdering av søkernes karakterer fra masterstudiet, kvalifikasjoner, kompetanse, motivasjon for stillingen, potensial og prosjektets kvalitet. Dessuten vil det ved rangering av søkerne bli tatt hensyn til om det totale prosjektet støtter opp under utviklingen av instituttets fagområder og de strategiske forskningssatsingene.

**Personlige egenskaper**
Personlig egnethet i forhold til å inngå i forskningsteam vil bli tillagt stor vekt. Likeledes vil personlige egenskaper som selvstendighet, arbeidskapasitet, entusiasme og evne til å bidra til et godt stipendiatmiljø og arbeidsmiljø generelt, bli vektlagt.

Som følge av ny UH-lov med tilhørende forskrift av 01.08.2024 har NTNU i en overgangsperiode (for vedtak om ansettelser i rekrutteringsstillinger før 1. august 2025) valgt å bruke ansettelsesvilkårene i gammel [forskrift av 31. januar 2006 nr. 102 om ansettelsesvilkår for stillinger som postdoktor, stipendiat, vitenskapelig assistent og spesialistkandidat](https://lovdata.no/dokument/SFO/forskrift/2006-01-31-102)

**Vi tilbyr**

* et spennende og internasjonalt fagmiljø med mulighet for kompetanseutvikling
* mulighet for nært samarbeid med industri, næringsliv og offentlige virksomheter
* et aktivt ph.d. miljø med ca. 50 andre ph.d.- kandidater ved instituttet
* karriereveiledning og [oppfølging underveis i doktorgradsperioden](https://i.ntnu.no/wiki/-/wiki/Norsk/Oppf%C3%B8lging%2Bunderveis%2Bi%2Bdoktorgradsperioden)
* åpent og [inkluderende arbeidsmiljø](https://innsida.ntnu.no/wiki/-/wiki/Norsk/Inkluderende%2Barbeidsliv) med engasjerte kolleger
* [driftsmidler](https://i.ntnu.no/wiki/-/wiki/Norsk/Driftsmidler%2B-%2Bdoktorgrad)som kan brukes til å gjennomføre prosjektet
* gunstige vilkår i [Statens pensjonskasse](https://www.spk.no/Medlemskap-i-SPK/Verdien-av-medlemskapet/)

Du blir ansatt som stipendiat ved NTNU, og får tilgang på [ansattgoder og fordeler](https://innsida.ntnu.no/wiki/-/wiki/Norsk/Ansattgoder%2Bog%2Bfordeler)

**Mangfold**Mangfold er en styrke, og ved NTNU har vi et mål om å være en arbeidsgiver som gjenspeiler mangfoldet i samfunnet og som tar i bruk potensialet i befolkningens samlede kompetanser. Vår visjon er Kunnskap for en bedre verden og våre verdier er kreativ, kritisk, konstruktiv og respektfull. Vi har tro på at en virksomhet som er likestilt, mangfoldig og kjønnsbalansert er avgjørende for at vi sammen når våre mål.

Vi ønsker medarbeidere med ulike kompetanser, fagkombinasjoner, livserfaringer og perspektiver for å bidra til enda bedre oppgaveløsning av vårt samfunnsoppdrag innen forskning og utdanning.

Hvis du synes denne stillingen er relevant og interessant, oppfordrer vi deg til å søke, uavhengig av kjønn, funksjonsevne og kulturell bakgrunn, eller om du i en periode har vært utenfor arbeidslivet.

**Lønn og vilkår**

Stillingen som stipendiat kode 1017 lønnes brutto med kr 536.200,- pr. år. Fra lønn trekkes 2 % lovfestet innskudd til Statens Pensjonskasse.

Stipendiaten ansettes for 3 år.

Ansettelse i stipendiatstilling forutsetter opptak til ph.d.-programmet i økonomi og ledelse, studieretning industriell økonomi og teknologiledelse. For informasjon om ph.d.-programmet, se <https://www.ntnu.no/iot>. Som stipendiat forplikter du deg til å delta i et organisert doktorgradsstudium innenfor ansettelsesperioden, og ansettelse forutsetter at du faktisk er kvalifisert for opptak til ph.d.-studiet innen tre måneder etter oppstart i stillingen.

Ansettelsen blir gjennomført etter prinsippene i [statsansatteloven](https://lovdata.no/dokument/NL/lov/2017-06-16-67), noe som innebærer at du etter ansettelsen må påregne at det kan skje endringer i arbeidsområdet.

Som ansatt ved NTNU er det viktig at du holder deg oppdatert på faglige og organisatoriske endringer og tilpasse deg disse.

Arbeidssted for stillingen er Trondheim. For nødvendig samhandling faglig og sosialt er det en forutsetning at du er fysisk til stede og tilgjengelig for institusjonen på daglig basis.

**Om søknaden**

Vi gjør oppmerksom på at søknaden kun blir vurdert ut fra den informasjonen vi har ved søknadsfristen. Sørg derfor for at søknaden din tydelig viser hvordan dine ferdigheter og erfaringer oppfyller kriteriene som er beskrevet over. Søknaden og alle vedlegg sendes elektronisk via Jobbnorge.no.

Søknaden må inneholde følgende:

1. Søknad som forteller om din motivasjon for å gjennomføre et doktorgradsstudium
2. Bekreftelse fra potensiell veileder (fast vitenskapelig ansatt ved Institutt for industriell økonomi og teknologiledelse) som viser veilederens interesse for ph.d.-prosjektet og vilje til å ta på seg ansvaret som ph.d.-veileder.
3. En kort prosjektskisse (inntil 3 sider) som beskriver planlagt tema, problemstillinger, valg av teori og metode, samt hvilke resultater prosjektet kan skape. Prosjektskissen skal utarbeides i samarbeid med den aktuelle veilederen ved Institutt for industriell økonomi og teknologiledelse.
4. CV, vitnemål og attester
5. Eventuelle vitenskapelige arbeider (ikke masteroppgaven). I tilfellet med fellesarbeider må du legge ved en kort redegjørelse for ditt bidrag.

Dersom hele eller deler av utdanningen din er tatt i utlandet, ber vi deg i tillegg legge ved dokumentasjon på omfang og kvalitet for hele ditt utdanningsløp, både bachelor- og masterutdanning, i tillegg til ev. annen høyere utdanning. Dersom din institusjon tilbyr «diploma supplement» (vanlig for de fleste europeiske læresteder), vennligst legg ved dette. Beskrivelse av øvrig dokumentasjon som er nødvendig finner du [her](https://www.ntnu.no/stillinger/dokumentasjon-av-utenlandsk-utdanning). Dersom du har en uttalelse fra [HK-dir](https://hkdir.no/utdanning-fra-utlandet), er det fint om du legger ved den også.

NTNU anerkjenner stor bredde av faglige bidrag og har forpliktet oss [The San Francisco Declaration on Research Assessment](http://www.ascb.org/wp-content/uploads/2017/07/sfdora.pdf) og forpliktelsene i [CoARA](https://coara.eu/) (ansvarlig vurdering av forskning og anerkjennelse av en større bredde av faglige bidrag i samsvar med NTNUs samfunnsoppdrag).

Ufullstendige søknader vil ikke bli vurdert.

Søknad med alle vedlegg sendes via [www.jobbnorge.no](http://www.jobbnorge.no).

 **Generell informasjon**

[Jobbe ved NTNU](https://www.ntnu.no/jobb).

Offentlig søkerliste med navn, alder, stillingstittel og bostedskommune utarbeides etter søknadsfristens utløp. Dersom du ønsker å reservere deg fra oppføring på offentlig søkerliste må dette begrunnes. Vurdering vil bli gjort i henhold til [gjeldende lovverk](https://lovdata.no/lov/2006-05-19-16/%C2%A725). Du vil bli varslet om reservasjon ikke tas til følge.

Ønsker du ytterligere opplysninger om stillingen kan du kontakte professor Stein-Erik Fleten, telefon +47 466 94793 / e-post stein-erik.fleten@ntnu.no, eller professor Trond Kongsvik telefon +47 918 97198 epost trond.kongsvik@ntnu.no.

Dersom du har spørsmål til ansettelsesprosessen kan du ta kontakt med HR-rådgiver Hilde Selli Egelie, +47 932 28 207 (hilde.s.egelie@ntnu.no).

**Søknadsfrist: 6. april 2025**

For praktisk informasjon om det å jobbe ved NTNU, vennligst se [denne siden.](https://www.ntnu.no/stillinger/jobbe-ved-ntnu)

Trondheim er en moderne europeisk by med en rik kulturscene.

[Trondheim er Norges teknologihovedstad](https://workintrondheim.no/) med en befolkning over 200 000. Den norske velferdsstaten, inkludert helsevesen, skoler, barnehager og generell likestilling, er sannsynligvis den beste i sitt slag i verden. Profesjonell subsidiert barnepass er lett tilgjengelig. Videre tilbyr Trondheim gode utdanningsmuligheter (inkludert internasjonale skoler) og muligheter til å nyte natur, kultur og familieliv, og har lav kriminalitet og ren luftkvalitet.